|  |
| --- |
|  |

Generelt om brug af billeder på internettet – skal der indhentes samtykke?

Når billeder af personer offentliggøres på internettet, er der tale om behandling af personoplysninger, hvis personerne på billederne er **genkendelige**. Betingelserne i databeskyttelsesreglerne skal derfor være opfyldt, for at en sådan behandling (offentliggørelse af billedet) lovligt kan finde sted. Det indebærer bl.a., at du – inden du offentliggør billedet – skal have et grundlag for at gøre det, ligesom du skal sørge for, at den eller de personer, der er på billedet, er vidende om, at du har tænkt dig at offentliggøre billedet på internettet, så de har mulighed for at reagere, f.eks. gøre indsigelse imod det. Hvis en person ønsker at gøre indsigelse, skal pågældende i så fald oplyse, hvilke billeder, der ønskes slettet og hvorfor. Hvis den eller de personer, der er på billedet, ikke ønsker at have billedet liggende på internettet, bør du umiddelbart fjerne det.

Du er i denne situation den dataansvarlige og personen/personerne på billedet, som du vil offentliggøre, er den eller de registrerede.

Datatilsynet har ved vurderingen af, hvorvidt et billede kan offentliggøres uden samtykke, tidligere skelnet mellem **portrætbilleder** og **situationsbilleder**, alt efter om formålet med billedet er at afbilde en person eller en situation/aktivitet. Datatilsynet har imidlertid ændret praksis. I stedet for at sondre mellem portræt- og situationsbilleder vil Datatilsynet foretage en **helhedsvurdering** af hvert enkelt billede og **formålet** med offentliggørelsen for at vurdere, om billedet kan offentliggøres på internettet uden samtykke fra de(n) pågældende person(er).

**Billeder af ansatte**

Advokatfirma Norrbom Vinding bemærker:

* at Datatilsynet ikke nævner noget specifikt om brug af medarbejderes billeder, og
* at retsstillingen omkring offentliggørelse af medarbejderes billeder formentlig må anses for uændret, hvorfor portrætbilleder af medarbejdere og øvrige billeder som udgangspunkt ikke kan offentliggøres uden medarbejderens samtykke, hvilket også fremgår af Datatilsynets vejledning om databeskyttelse i ansættelsesforhold.

**Du skal være særligt opmærksom, når du deler billeder af børn og unge**

Hvis der er tale om billeder med børn og unge, skal du – som en ekstra ting – tænke på, at denne gruppe af personer skal gives en særlig beskyttelse, fordi børn og unge oftest er mindre bevidste om de risici og konsekvenser, som kan være forbundet med en behandling af personoplysninger – i dette tilfælde din offentliggørelse af et billede af dem.

Som udgangspunkt er det forældremyndighedsindehaverne, der skal drage omsorg for deres barn til det er 18 år og dermed også give samtykke, om de må medvirke og få taget billeder. Der vil dog være tilfælde, hvor et samtykke

fra forældremyndighedsindehaveren ikke er påkrævet, da den unge i alderen 15 år og op selv vil kunne tage stilling. Det afhænger af det enkelte tilfælde. Generelt kan det siges, at jo mere private forhold den unge får taget billeder af, jo større sandsynlighed er der for, at et samtykke er påkrævet fra forældremyndighedsindehaver. Det vigtigste er, at den unge skal kunne

overskue konsekvenserne ved at deltage.

Det afgørende kriterium er, at den afbildede ikke med rimelighed må kunne føle sig udstillet, udnyttet eller krænket, f.eks. i markedsførings eller andet kommercielt øjemed. Billederne skal således være harmløse.

**Rent praktisk – hvordan gives det gyldige samtykke**

Samtykke er efter databeskyttelsesforordningen udtryk for, at de registrerede gives et reelt valg og kontrol over, hvordan deres oplysninger bruges. For at et samtykke er gyldigt, er der visse betingelser, der skal være opfyldt.

1. Vi indhenter samtykket efter et aktivt tilvalg fra den samtykkendes side. Vi baserer ikke samtykket på borgerens ”passivitet”.
2. Samtykkeerklæringen er formuleret i et klart og enkelt sprog, som er letforståeligt for en person i målgruppen.
3. Samtykkeerklæringen specificerer formålet med den påtænkte behandling af personoplysninger. Hvis I ønsker samtykke fra borgeren til flere forskellige formål, spørger I om separat samtykke for hvert formål.
4. Navnet på den/de dataansvarlige fremgår af samtykketeksten
5. I oplyser om muligheden for at trække samtykket tilbage
6. I kan dokumentere, hvem der har givet samtykke, hvornår og hvordan samtykket blev givet, hvad den enkelte har samtykket til, og at samtykket reelt er afgivet frivilligt.

Du finder vores samtykkeskabelon på medarbejdersiden under Vejledning og Support – Jura – fuldmagt og samtykke - Samtykke til fotografering og videofilm af dit barn. Husk at åbne via Citrix. Alternativt kan du åbne samtykkeerklæringen direkte i dit word-dokument. Du finder skabelonen under Albertslund – vælg tekst – Fuldmagts- og samtykkeskabeloner – Samtykke til fotografering og videofilm af dit barn.

**I øvrigt**

HR & Jura er ved at udarbejde en retningslinje for sletning af billeder i kommunens institutioner.